S-41/2010

Mál þetta, sem dómtekið var 21. maí 2010, er höfðað með fjórum ákæruskjölum lögreglustjórans á Eskifirði, 18. desember 2009 og 22. mars, 8. apríl og 23. apríl 2010, á hendur G-kk-þgf H-kk-þgf V-kk-þgf, [kt.], nú fanga í fangelsinu á Akureyri. Verður nú gerð grein fyrir ákæruskjölum í tímaröð og að því marki sem þau varða ákærða G-kvk-nf H-kvk-nf.

Í ákæru dagsettri 18. desember 2009 eru ákærði og K-kk-nf K-kk-nf, [kt.], ákærðir „fyrir eftirtalin hegningarlagabrot framin á Höfn á árinu 2009:

I.

Fyrir þjófnað, mánudaginn 10. ágúst, með því að hafa stolið rafgeymi af tegundinni Tenda, SB14A-A2, að áætluðu verðmæti kr. 11.504 úr fjórhjólinu PE-F58, sem var í eigu Fjöruferða ehf., [kt.], þar sem það stóð við Hafnarbraut 30.

II.

Fyrir þjófnað, þriðjudaginn 11. ágúst, með því að hafa stolið 116,5 kílóum af frosnu kjötmeti, samtals að verðmæti kr. 235.376, úr ólæstum frystigámi sem staðsettur var við Víkurbraut 2 og einnig stolið nokkrum pokum af einnota drykkjarumbúðum, samtals að verðmæti kr. 8.244, sem legið höfðu nálægt gámnum, en hvorutveggja var í eigu Veitingahússins Víkurinnar ehf., [kt.].

III.

Gegn ákærða K-kk-þgf, fyrir þjófnað, á tímabilinu 8. til 17. ágúst, með því að hafa stolið tveimur rafgeymum af tegundunum Superior og GSYUSA, að áætluðu verðmæti kr. 19.000, hvor geymir, úr fjórhjólunum SF-453 og óskráðu fjórhjóli af tegundinni Kawasaki 300, sem voru í eigu Þ-kk-ef O-kk-ef, [kt.], þar sem þau stóðu á lóð Vegagerðar ríkisins, Víkurbraut 3.

Og gegn ákærða G-kk-þgf H-kk-þgf fyrir hilmingu, með því að hafa á sama tímabili, keypt ofangreinda rafgeyma af meðákærða K-kk-þgf, fyrir samtals kr. 15.000, þrátt fyrir að hann vissi eða mætti vita að rafgeymarnir væru stolnir.

IV.

Gegn ákærða G-kk-þgf H-kk-þgf, fyrir hilmingu af gáleysi, með því að hafa, á tímabilinu 31. júlí til 6. ágúst 2009, keypt tvær eftirlitsmyndavélar, að áætluðu verðmæti kr. 115.766, af ónefndum manni, fyrir samtals kr. 30.000, þrátt fyrir að hann vissi eða mætti vita að myndavélunum hafi verið stolið úr bátunum Hvanney SF-51 og Erlingi SF-65, í eigu Skinneyjar – Þinganess hf., [kt.].

V.

[...]

VI.

Gegn ákærða G-kk-þgf H-kk-þgf, fyrir þjófnað, á tímabilinu 1. til 4. ágúst, með því að hafa brotist inn í bifreiðina SI-224, í eigu Vegagerðarinnar [kt.], þar sem hún stóð við Víkurbraut 3, með því að brjóta rúðu í vinstri framhurð og stolið þaðan Garmin GPSMAP 60, staðsetningartæki, að andvirði kr. 82.900.“

Í ákæruskjali eru brot ákærða G-kk-ef H-kk-ef skv. liðum I., II. og VI. talin varða við 244. gr. almennra hegningarlaga nr. 19/1940, en brot samkvæmt liðum III og IV við 263. gr. sömu laga.

Í ákæruskjali er þess krafist að ákærði verði dæmdur til refsingar og greiðslu alls sakarkostnaðar.

Í ákæru dagsettri 22. mars 2010 er ákærði ákærður „fyrir eftirtalin hegningarlagabrot framin á Höfn aðfaranótt föstudagsins 8. janúar 2010:

I.

Fyrir eignaspjöll, með því að hafa brotið hliðarrúðu vinstra megin í bifreiðinni KO-05, þar sem hún stóð við Hafnarbraut 45b og valda með því tjóni að fjárhæð kr. 17.000.

II.

Fyrir þjófnað, með því að hafa stolið 14 flöskum af gosdrykkjum, 10 pokum af kaffi, tegund BKI, einni Signalsprengju og grænum bakpoka, samtals að verðmæti kr. 11.896, úr bílskúr við Hlíðartún 13.

III.

Fyrir þjófnað, með því að hafa stolið einum skiptilykli, einu skrúfjárni og tveimur pökkum af vindlingum, tegund Winston Light, samtals að verðmæti kr. 1.730, úr bifreiðinni VV-797, þar sem hún stóð við Miðtún 24.“

Í ákæruskjali er ákæruliður I talinn varða við 1. mgr. 257. gr. almennra hegningarlaga nr. 19/1940, en ákæruliðir II og III við 1. mgr. 244. gr. sömu laga.

Þess er krafist í ákæruskjali að ákærði verði dæmdur til refsingar og til greiðslu alls sakarkostnaðar.

Í ákæru dagsettri 8. apríl 2010 eru ákærði og B-kk-nf Þ-kk-nf K-kk-nf [kt.], ákærðir „fyrir þjófnað á Höfn í Hornafirði, rétt fyrir miðnætti, aðfaranótt þriðjudagsins 16. febrúar 2010, með því að brjótast inn í verslun ÁTVR, í verslunarmiðstöðinni Miðbæ, Litlubrú 1, með því að brjóta rúðu á austurhlið verslunarinnar og stolið þaðan þremur flöskum af Smirnoff Vodka, að verðmæti kr. 16.297.“

Er háttsemin í ákæruskjali talin varða við 244. gr. almennra hegningarlaga nr. 19/1940 og þess krafist að ákærðu verði dæmdir til refsingar og til greiðslu alls sakarkostnaðar.

Í ákæru er settar fram tvær einkaréttarkröfur:

„ÁTVR, [kt.], Stuðlahálsi 2, Reykjavík, krefst þess að ákærðu verði in solidum, dæmdir til greiðslu skaðabóta að fjárhæð kr. 185.822, auk vaxta skv. 8. gr. laga nr. 38/2001, frá 16. febrúar 2010 til 12. apríl 2010, en eftir það dráttarvaxta skv. 1. mgr. 6. gr. sömu laga, til greiðsludags. Auk þess er krafist lögmannskostnaðar að fjárhæð kr. 19.896, auk virðisaukaskatts.“

„Sjóvá, [kt.], Kringlunni 5, Reykjavík, vegna Urtusteins ehf., [kt.], krefst þess að ákærðu verði dæmdir til greiðslu skaðabóta að fjárhæð kr. 146.403, ásamt vöxtum skv. 8. gr. laga nr. 38/2001, frá tjónsdegi, en síðan með dráttarvöxtum, skv. 9. gr. vaxtalaga, til greiðsludags.“

Með ákæru dagsettri 23. apríl 2010 er höfðað sakamál gegn ákærða og K-kk-þgf K-kk-þgf, [kt.], „fyrir eftirtalin hegningarlaga- og umferðarlagabrot framin á Höfn á árunum 2009 og 2010:

I.

Gegn ákærða G-kk-þgf H-kk-þgf, fyrir þjófnað, fimmtudaginn 13. ágúst 2009, með því að hafa stolið dyrabjöllu með skynjara af tegundinni Altai VC-338N, að áætluðu verðmæti kr. 10.000, úr apóteki Lyfju hf., Hafnarbraut 29. (mál 028-2009-2760)

II.

Gegn ákærðu báðum, fyrir þjófnað, í ágúst 2009, með því að hafa, í félagi, stolið eftirtöldum verkfærum úr sorpmóttökuporti á lóð áhaldahússins, Álaleyru 1: 4 skrúfjárnum, 3 skrúflyklum, hníf með appelsínugulu skafti, rauðum slípirokk, Bosch borvél í tösku, DeWalt hleðsluborvél í tösku, samtals að áætluðu verðmæti kr. 60.000, en þýfið fannst á lóð íbúðarhússins að Bogaslóð 20, Höfn. (mál 028-2009-2765)

III.

Gegn ákærða G-kk-þgf H-kk-þgf, fyrir þjófnað, aðfaranótt sunnudagsins 14. febrúar 2010, með því að hafa brotist inn í myndmenntastofu Hafnarskóla með því að spenna upp glugga og stolið þaðan skjávarpa af tegundinni Hitachi ED-X30 3LCD, eintaksnúmer H7H000575, ásamt fjarstýringu, að áætluðu verðmæti kr. 70.000. (mál 028-2010-523)

IV.

Gegn ákærða G-kk-þgf H-kk-þgf fyrir hótanir, með því að hafa þriðjudaginn 16. febrúar 2010, í versluninni Nettó, verslunarmiðstöðinni Miðbæ, Litlubrú 1, hótað starfsmönnum verslunarinnar, þeim Þ-kvk-þgf I-kvk-þgf, [kt.], sem hann hótaði ítrekað lífláti með orðum og látbragði, S-kvk-þgf S-kvk-þgf, [kt.], sem hann hótaði barsmíðum og F-kk-þgf K-kk-þgf V-kk-þgf, [kt.], sem hann hótaði því „að ganga frá honum“, en hótanirnar voru til þess fallnar að vekja ótta um líf og heilbrigði hjá viðkomandi starfsmönnum. (mál 028-2010-551)

V.

[Gegn ákærða G-kk-þgf H-kk-þgf] Fyrir umferðarlagabrot, miðvikudaginn 24. febrúar 2010, með því að aka óskráðu torfærutæki (fjórhjóli), af óþekktri gerð, sem hann hafði umráð yfir, sviptur ökurétti, án þess að nota viðurkenndan hlífðarhjálm, án þess að kaupa lögboðna vátryggingu á ökutækið og án þess að skrá ökutækið og setja á það skráningarmerki, um götur á Höfn, en lögreglan stöðvaði aksturinn á Bogaslóð á móts við hús nr. 20. (Mál 028-2010-663)“

Er háttsemi samkvæmt ákæruliðum I, II og III talin í ákæruskjali varða við 244. gr. almennra hegningarlaga nr. 19/1940, en háttsemi samkvæmt ákærulið IV við 233. gr. sömu laga og háttsemi samkvæmt ákærulið V við 1. mgr. 48. gr., 1. mgr. 72. gr. og 1. mgr. 93. gr., sbr. 100. gr. umferðarlaga nr. 50/1987.

Í ákæru er þess krafist að ákærðu verði dæmdir til refsingar og til greiðslu alls sakarkostnaðar.

Af hálfu ákærða er þess krafist að hann verði dæmdur til vægustu refsingar sem lög leyfa og verði refsingin skilorðsbundin. Þá krefst hann frávísunar bótakrafna þar sem þær séu vanreifaðar.

Ákærði kom fyrir dóminn og játaði skýlaust brot sín, eins og þeim er lýst í ofangreindum ákæruskjölum. Var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og verjandi ákærða höfðu tjáð sig stuttlega um lagaatriði og ákvörðun viðurlaga, sem og röksemdir sínar um bótakröfu. Þá gerði ákærði stuttlega grein fyrir aðstæðum sínum nú. Með játningu ákærða, sem fær fulla stoð í gögnum málsins, telst sannað að ákærði hafi gerst sekur um þau brot sem lýst er í ákæruskjölum og sem þar eru rétt heimfærð til refsiákvæða.

Ákærði er fæddur árið 1980 og er því á 30. aldursári. Samkvæmt fyrirliggjandi sakavottorði á hann að baki brotaferil sem nær aftur til ársins 2000 og hefur hlotið 14 dóma og 5 sinnum gengist undir viðurlög fyrir dómi og hjá lögreglu fyrir brot gegn almennum hegningarlögum, umferðarlögum og lögum um ávana- og fíkniefni. Nú síðast var hann dæmdur 18. júní 2009 í tveggja mánaða fangelsi fyrir að aka undir áhrifum fíkniefna og fyrir brot gegn lögum um ávana- og fíkniefni. Þar á undan var ákærði dæmdur 28. október 2008 í sex mánaða fangelsi og sviptur ökurétti í tólf mánuði fyrir brot gegn almennum hegningarlögum (líkamsárás, 1. mgr. 217. gr.) og lögum um ávana- og fíkniefni og fjölda brota gegn umferðarlögum, þar á meðal margsinnis fyrir akstur sviptur ökurétti. Ákærði hefur frá árinu 1999 margsinnis verið dæmdur fyrir ýmis auðgunarbrot, en síðast var hann dæmdur fyrir slíkt brot ásamt umferðarlagabrotum 18. maí 2007. Var refsing hans ákveðin fangelsi í sex mánuði en með broti sínu taldist hann hafi rofið skilyrði reynslulausnar á 91 daga eftirstöðvum refsingar og var sú refsing því dæmd með. Ákærði lauk afplánun refsingarinnar 7. október 2008. Með dómi 6. október 2005 var ákærði dæmdur í fimm mánaða fangelsi og sviptur ökurétti fyrir, umferðarlagabrot, hilmingu, eignaspjöll og þjófnað. Þann 14. apríl 2005 dæmdi Hæstiréttur ákærða í fimm mánaða fangelsi fyrir fjársvik og þriggja mánaða fangelsi fyrir umferðarlagabrot. Lauk hann afplánun þess dóms 17. október 2006. Ekki þykir ástæða til að rekja sakarferil ákærða frekar.

Ákærði er hér sakfelldur fyrir níu þjófnaðarbrot, þar af í fjögur í félagi við annan mann. Þá er hann sakfelldur fyrir hilmingu í tvígang, í annað skiptið af gáleysi. Þá er hann einnig sakfelldur fyrir hótanir í garð þriggja manna. Loks er hann sakfelldur fyrir að aka sviptur ökurétti auk annarra viðurhlutaminni brota á umferðarlögum. Um auðgunarbrot ákærða hafa dómar, 18. maí 2007, 6. október 2006 og 14. apríl 2005 ítrekunaráhrif, sbr. 255. gr. almennra hegningarlaga og að því er varðar hilmingarbrot ákærða lokamálsliður 263. gr. laganna, hvort tveggja sbr. 71. gr. sömu laga. Þá horfir það og til refsiþyngingar að ákærði vann sum brotin í félagi við annan, sbr. 2. mgr. 70. gr. laga nr. 19/1940. Þá verður litið til þess að brot ákærða eru mörg og framin með til þess að gera stuttu millibili og í frekar smáu samfélagi. Er þetta fallið til þess að auka alvarleika brotanna. Um brot ákærða á umferðarlögum verður horft til sakarferils hans í þeim efnum, sem að framan er rakinn, en ákærði hefur margsinnis verið dæmdur fyrir akstur sviptur ökurétti. Í ljósi framanritaðs, sakarferils og fjölda þeirra brota sem nú er sakfellt fyrir, þykir refsing ákærða hæfilega ákveðin með hliðsjón af 77. gr. almennra hegningarlaga nr. 19/1940 fangelsi í 18 mánuði. Engin efni eru til að skilorðsbinda þá refsingu.

Bótakröfur í máli þessu eru ekki gerðar úr garði eins og mælt er fyrir um í 2. mgr. 173. gr. laga nr. 88/2008 og verður þeim því þegar af þeirri ástæðu vísað frá dómi.

Ákærða verður gert að greiða sakarkostnað að fjárhæð 251.000 krónur sem er hæfilega ákveðin þóknun skipaðs verjanda hans, S-kk-ef K-kk-ef K-kk-ef héraðsdómslögmanns og er virðisaukaskattur meðtalinn í fjárhæðinni. Við ákvörðun þóknunar verjandans er litið til tímaskýrslu verjandans, sem og þess að mál þetta er umfangsmikið þrátt fyrir að með málið hafi verið farið samkvæmt 164. gr. laga nr. 88/2008.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 15:10 miðvikudaginn 16. júní 2010.

Dómsorð:

Ákærði, G-kk-nf H-kk-nf V-kk-nf, sæti fangelsi í 18 mánuði.

Ákærði greiði 251.000 krónur í sakarkostnað, sem er þóknun skipaðs verjanda hans, S-kk-ef K-kk-ef K-kk-ef héraðsdómslögmanns, að meðtöldum virðisaukaskatti.

Skaðabótakröfum, Sjóvár hf. og ÁTVR er vísað frá dómi.

H-kk-nf B-kk-nf